DA Den Europæiske Unions Tidende C 37/11

Sag anlagt den 26. november 2007 — Kommissionen for De Europæiske Fællesskaber mod Republikken Østrig

(Sag C-524/07)

(2008/C 37/14)

Processprog: tysk

Parter

Sagsøger: Kommissionen for De Europæiske Fællesskaber (ved B. Schima, som befuldmægtiget)

Sagsøgt: Republikken Østrig

Sagsøgerens påstande

— Det fastslås, at Republikken Østrig har tilsidesat sine forpligtelser i henhold til artikel 28 og 30 EF, idet den principielt ikke indregistrerer ældre indførte brugte biler, som er indregistreret i en anden medlemsstat, hvis ikke de overholder bestemte østrigske forskrifter om udstødningsgas og støj, hvorimod køretøjer, der er konstrueret på samme måde, og som allerede er indregistreret i Østrig, er fritaget for disse krav i forbindelse med omregistrering.

— Republikken Østrig tilpligtes at betale sagens omkostninger.

Søgsmålsgrunde og væsentligste argumenter

I henhold til artikel 28 EF er kvantitative indførselsrestriktioner såvel som alle foranstaltninger med tilsvarende virkning forbudt mellem medlemsstaterne. En foranstaltning med tilsvarende virkning som en kvantitativ restriktion er i den forbindelse enhver af medlemsstaternes bestemmelser eller foranstaltninger, som direkte eller indirekte, aktuelt eller potentielt, kan hindre samhandelen i Fællesskabet.

Ifølge bestemmelserne i den østrigske lov om motorkøretøjer indregistreres der i Østrig principielt ikke ældre importerede brugte biler, som er indregistreret i en anden medlemsstat, hvis ikke de overholder bestemte østrigske forskrifter om udstødningsgas og støj, hvorimod køretøjer, der er konstrueret på samme måde, og som allerede er indregistreret i Østrig, er fritaget for disse krav i forbindelse med omregistrering. Herved tilsidesætter Republikken Østrig sine forpligtelser i henhold til artikel 28 og 30 EF.

National lovgivning, som gør den første indregistrering af en i en anden medlemsstat indregistreret brugt bil betinget af overholdelse af bestemte forskrifter om udstødningsgas og støj, som er strengere end de relevante forskrifter i den afledte fællesskabsret, kan nemlig hindre samhandelen i Fællesskabet. Desuden fører denne handelshindring til en forskelsbehandling af udenlandske produkter, eftersom indenlandske brugte biler, der skal omregistreres ved et ejerskifte, ikke skal overholde de strengere grænseværdier. De østrigske forskrifter bestemmer heller ikke, at indregistrerede køretøjer skal fjernes fra vejene, når de ikke opfylder de forskrifter om udstødningsgas og støj, som finder anvendelse i forbindelse med engangsgodkendelsen af indførte motorkøretøjer.

I det foreliggende tilfælde kan anvendelsen af traktatens bestemmelser om de frie varebevægelser ikke udelukkes på grund af andre specifikke bestemmelser. Forskrifterne i direktiv 93/59/EØF og 92/97/EØF, der fastsætter bestemte emissionstandarder og støjværdier, og som østrigsk ret henviser til hvad angår de grænseværdier, som skal overholdes, finder for det første ikke anvendelse på køretøjer, der allerede var taget i brug før det i det givne direktiv fastsatte tidspunkt. For det andet kan punkt 1 i bilag II til EØS-aftalen ikke tages i betragtning ved vurderingen af sagsforhold, der, ligesom en indførsel af et motorkøretøj fra en anden medlemsstat til Østrig på et tidspunkt, hvor såvel Østrig som den anden medlemsstat var medlemmer af Fællesskabet, udelukkende falder ind under fællesskabsretten.

Hindringer for samhandelen i Fællesskabet kan begrundes i et af de i artikel 30 EF udtrykkeligt anførte hensyn eller i andre tvingende almene hensyn. Herved skal de pågældende forskrifter være egnede, nødvendige og forholdsmæssige, og hindringen må ikke udgøre et middel til vilkårlig forskelsbehandling eller en skjult begrænsning af samhandelen mellem medlemsstaterne.

Den foreliggende handelshindring kan imidlertid ikke begrundes i et sådant hensyn. Det er således ikke muligt at påberåbe sig sundhedsmæssige eller miljømæssige grunde til at nægte indregistrering af indførte køretøjer, når man ikke af de samme grunde nægter omregistrering af brugte køretøjer, der er konstrueret på samme måde, og som allerede er indregistreret i Østrig. Efter Kommissionens opfattelse er der i øvrigt mindre restriktive foranstaltninger til rådighed for at sikre overgangen til køretøjer med bedre emissions- og støjværdier. Det er ikke foreneligt med princippet om de frie varebevægelser alene at bebyrde indførte køretøjer med sundhedsmæssige og miljøbeskyttelsesmæssige målsætninger.